Nos A[laydis], ducissa Burgundie, notum facimus universis presentes litteras inspecturis quod, cum nobiles viri Petrus, dominus Paluelli marescallus, et Hugo filius ejusdem, conestablus Burgundie, decessissent, venerabilis pater W[illermus], Dei gratia Cabilonensis episcopus, ipsorum dominus, ad preces et requisitionem nostram et aliorum bonorum virorum de (a) recepit apud Locum Dei sub Vergeio ad homagium suum ligium Alais neptem nostram, relictam prefati Hugonis, et Durannum et Petrum fratres, filios prefati Petri marescalli, quemlibet pro jure suo et salvo jure ecclesie et sedis Cabilonensis, hac recognitione coram nobis a prefatis Duranno et Petro facta, quod ad sedem Cabilonensem debebant accedere pro prefato hommagio faciendo. In cujus rei testimonium, ad preces omnium prenominatorum dicto episcopo tradidimus presentes litteras sigillo nostro sigillatas. Actum apud Locum Dei, die martis ante festum beati Andree apostoli anno Domini Mo CCo XLo Io.